钦定古今图书集成/明伦汇编/官常典/第611卷 > 朱邑
## 钦定古今图书集成/明伦汇编/官常典/第611卷 > 朱邑

按《汉书循吏传》：“邑字仲卿，庐江舒人也。少时为舒桐
乡啬夫，廉平不苛，以爱利为行，未尝笞辱人。存问耆
老孤寡，遇之有恩，所部吏民爱敬焉。迁补太守卒史。
举贤良，为大司农丞。迁北海太守，以治行第一，入为
大司农。为人淳厚，笃于故旧。然性公正，不可交以私。
天子器之，朝廷敬焉。是时张敞为胶东相，与邑书曰：
‘明主游心太古，广延茂士，此诚忠臣竭思之时也。直
敞远守剧郡，驭于绳墨，匈臆约结，固亡奇也，虽有亦
安所施。足下以清明之德，掌周稷之业，犹饥者甘糟
糠，穰岁馀粱肉。何则？有亡之势异也。昔陈平虽贤，须
魏倩而后进；韩信虽奇，赖萧公而后信。故事各达其
时之英俊，若必伊尹、吕望而后荐之，则此人不因足
下而进矣’。”邑感敞言，贡荐贤士大夫，多得其助者。身
为列卿，居处俭节，禄赐以共九族乡党，家亡馀财。神
爵元年卒。天子闵惜，下诏称扬曰：“大司农邑，廉洁守
节，退食自公，亡疆外之交，束修之馈，可谓淑人君子。
遭离凶灾，朕甚闵之。其赐邑子黄金百斤，以奉其祭
祀。”初，邑病且死，属其子曰：“我故为桐乡吏，其民爱我，
必葬我桐乡，后世子孙奉尝我，不如桐乡民。”及死，其
子葬之桐乡西郭外。民果然。为邑起冢立祠，岁时祠
祭，至今不绝。